b'\n_START_ARTICLE_\nKauno technikos kolegija\n_START_SECTION_\nIstorija\n_START_PARAGRAPH_\n1920\xc2\xa0m. LR Susiekimo ministerija \xc4\xafk\xc5\xabr\xc4\x97 Auk\xc5\xa1tesni\xc4\x85j\xc4\x85 technikos mokykl\xc4\x85 (ATM). Nepriklausomoje Lietuvoje tai buvo pirmoji mokykla, rengianti technin\xc4\x97s srities specialistus. Steigimo iniciatoriai buvo in\xc5\xbeinieriai Julijonas Gravrogkas (direktorius iki 1940\xc2\xa0m.), Kazimieras Vasiliauskas, Jonas Ki\xc5\xa1kinas ir kt. I\xc5\xa1 prad\xc5\xbei\xc5\xb3 ATM veik\xc4\x97 vakarini\xc5\xb3 technikos kurs\xc5\xb3 forma, juos lank\xc4\x97 26 klausytojai. 1921\xc2\xa0m. Lietuvos vyriausyb\xc4\x97 skyr\xc4\x97 nam\xc4\x85 A. Mickevi\xc4\x8diaus gatv\xc4\x97je, kur\xc4\xaf suremontavus, vakariniai kursai virto auk\xc5\xa1tesni\xc4\x85ja technikos mokykla. Tuo metu joje mok\xc4\x97si 41 jaunuolis, dirbo 9 d\xc4\x97stytojai. 1925\xc2\xa0m. i\xc5\xa1leista pirmoji statybos technik\xc5\xb3 laida, 1926\xc2\xa0m. mechanikos specialist\xc5\xb3, 1929\xc2\xa0m. elektrik\xc5\xb3. 1935\xe2\x80\x931937\xc2\xa0m. atsirado mokymo specializacijos: architekt\xc5\xabros, susisiekimo, ma\xc5\xa1in\xc5\xb3 technikos, technologij\xc5\xb3 (pramon\xc4\x97s mechanik\xc5\xb3), elektros energijos tiekimo, telesusisiekimo. 1936\xc2\xa0m. \xc4\x8dia prad\xc4\x97ti rengti gele\xc5\xbeinkeli\xc5\xb3 specialistai. U\xc5\xbe moksl\xc4\x85 per metus reik\xc4\x97jo mok\xc4\x97ti 100 lit\xc5\xb3, stipendijas gaudavo tik 15 proc. moksleivi\xc5\xb3. _NEWLINE_Vyriausybei susir\xc5\xabpinus technik\xc5\xb3 rengimo s\xc4\x85lygomis, paskirtas stambus kreditas naujiems mokyklos r\xc5\xabmams statyti. 1937\xc2\xa0m. rugs\xc4\x97jo 15 d. \xc4\xafvyko nauj\xc5\xb3j\xc5\xb3 mokyklos r\xc5\xabm\xc5\xb3 (arch. Stasys Kudokas) pamat\xc5\xb3 \xc5\xa1ventinimas, o 1938\xc2\xa0m. rugs\xc4\x97jo 23 d. naujuose r\xc5\xabmuose ATM prad\xc4\x97jo mokslo metus.  Absolventai, po 2-3 met\xc5\xb3 darbo pagal specialyb\xc4\x99 gav\xc4\x99 teigiam\xc4\x85 pa\xc5\xbeym\xc4\x85 i\xc5\xa1 darboviet\xc4\x97s, specialiosios d\xc4\x97stytoj\xc5\xb3 komisijos sprendimu gal\xc4\x97jo gauti in\xc5\xbeinieriaus kvalifikacijos pa\xc5\xbeym\xc4\x97jim\xc4\x85. I\xc5\xa1 beveik 1000 iki 1945\xc2\xa0m. baigusi\xc5\xb3j\xc5\xb3 tokie pa\xc5\xbeym\xc4\x97jimai suteikti 386 absolventams._NEWLINE_1945\xc2\xa0m. ATM reorganizuota \xc4\xaf Kauno valstybin\xc4\xaf technikum\xc4\x85, v\xc4\x97liau politechnikum\xc4\x85. Politechnikumo strukt\xc5\xabra ir mokslo planai buvo pertvarkomi pagal Soviet\xc5\xb3 S\xc4\x85jungoje veikus\xc4\xaf technikumo model\xc4\xaf. Atsi\xc5\xbevelgiant \xc4\xaf pokario metais atstatom\xc5\xb3, ple\xc4\x8diam\xc5\xb3 ir nauj\xc5\xb3 \xc4\xafmoni\xc5\xb3 poreikius, buvo koreguojami mokymo planai ir i\xc5\xa1leid\xc5\xbeiam\xc5\xb3 absolvent\xc5\xb3 specialyb\xc4\x97s. 1953\xc2\xa0m. atidarytas vakarinis, 1958\xc2\xa0m. neakivaizdinis skyrius, 1959\xc2\xa0m. vakarinis filialas \xc5\xa0iauliuose. 1961\xc2\xa0m. E\xc5\xbeer\xc4\x97lio durpi\xc5\xb3 \xc4\xafmon\xc4\x97je \xc4\xafsteigtas politechnikumo filialas, kuriame mok\xc4\x97si durpininkyst\xc4\x97s bei nauding\xc5\xb3j\xc5\xb3 ner\xc5\xabdini\xc5\xb3 i\xc5\xa1kasen\xc5\xb3 eksploatavimo specialybi\xc5\xb3 moksleiviai. 1962\xc2\xa0m. \xc4\xafsteigtas filialas Elektr\xc4\x97nuose, jame buvo rengiami elektros tinkl\xc5\xb3, sto\xc4\x8di\xc5\xb3 ir sistem\xc5\xb3 specialistai._NEWLINE_1961\xe2\x80\x931964\xc2\xa0m. pastatyti du nauji bendrabu\xc4\x8diai. 1963\xc2\xa0m. pastatytos naujos praktinio mokymo dirbtuv\xc4\x97s, 1968\xe2\x80\x931973\xc2\xa0m. technikumo r\xc5\xabmai prapl\xc4\x97sti, pristatant priestatus. Nuo 1964\xc2\xa0m. politechnikumas ne tik reng\xc4\x97 technikus, bet ir gamino prekin\xc4\x99 produkcij\xc4\x85\xc2\xa0\xe2\x80\x93 baldus, tekinimo stakles, pervyniojo elektros variklius, matavo var\xc5\xbeas ir kt. 2002\xc2\xa0m. bendru LR \xc5\xa0vietimo ir mokslo ministerijos ir Kauno technologijos universiteto teikimu, reorganizavus ATM, \xc4\xafsteigta Kauno technikos kolegija. _NEWLINE_2013 m. pabaigoje Kauno technikos kolegij\xc4\x85, kaip auk\xc5\xa1tojo mokslo institucij\xc4\x85, vertino i\xc5\xa1orin\xc4\x97 tarptautini\xc5\xb3 ekspert\xc5\xb3 grup\xc4\x97. Buvo vertinamas kolegijos strateginis valdymas, studijos ir mokymasis vis\xc4\x85 gyvenim\xc4\x85, mokslo veikla, poveikis regiono ir Lietuvos raidai. Ekspert\xc5\xb3 rekomendacija ir vertinimas perduotas Studij\xc5\xb3 kokyb\xc4\x97s vertinimo centrui, kuris, atsi\xc5\xbevelgdamas \xc4\xaf ekspert\xc5\xb3 si\xc5\xablym\xc4\x85, nusprend\xc4\x97 maksimaliai \xc4\xafvertinti Kauno technikos kolegijos veikl\xc4\x85 ir akredituoti 6 (\xc5\xa1e\xc5\xa1eriems) metams. Daugiau informacijos: http://www.skvc.lt/content.asp?id=619_NEWLINE_2014 metais kolegijoje prad\xc4\x97tos realizuoti dar dvi naujos studij\xc5\xb3 programos: Paveldo statini\xc5\xb3 in\xc5\xbeinerija ir Transporto elektros sistem\xc5\xb3 in\xc5\xbeinerija. Studij\xc5\xb3 programos realizuojamos In\xc5\xbeinerijos moksl\xc5\xb3 fakultete.\n_START_SECTION_\n\xc5\xbdym\xc5\xabs absolventai\n_START_PARAGRAPH_\nEdmundas Arbas-Arba\xc4\x8diauskas, Viktoras A\xc5\xa1menskas, Stanislovas Bu\xc5\xa1kevi\xc4\x8dius, Edmundas Jasi\xc5\xabnas, Dainius Kreivys, Titas Masiulis, Bronius O\xc5\xa1kinis, Antanas Paknys, Algirdas Petrusevi\xc4\x8dius, Stasys Sirutis, Raimondas \xc5\xa0iug\xc5\xbedinis, Mikas Vaitkevi\xc4\x8dius ir kt.'